Fremover vil Aarhus Kommune kun handle med firmaer, der kan dokumentere, at de betaler skat. Det vedtog et flertal i byrådet onsdag. Et mindretal afviser det som symbolpolitik.

Annonce

AARHUS: Det skal være slut med at handle med firmaer, der gemmer sig i skattely og unddrager sig at bidrage til fællesskabets kasse. Sådan lød det i Aarhus Byråd onsdag aften, hvor et flertal besluttede, at man vil være en skattely-fri kommune. Dermed er det fremover kun virksomheder, der udviser en ansvarlig skatteadfærd, der får lov til at levere varer og tjenesteydelser til Aarhus Kommune. Det besluttede et stort flertal, mens et mindretal mener, der er tale om symbolpolitik. - De finansielle skandaler vil ingen ende tage i disse år, og det lader ikke til, at der er en stopklods for dele af finansverdens grådighed. Stenrige mennesker og virksomheder placerer deres indtægter og formuer i lande, hvor der ikke betales skat. Derfor er det en vigtig markering, at vi som byråd i landets næststørste by kun vil samarbejde med virksomheder og leverandører, som betaler deres retmæssige skat i de lande, de arbejder i, sagde politisk ordfører Anders Winnerskjold (S).

Annonce

Løser ikke alt

Han var helt på det rene med, at byrådet ved at underskrive det såkaldte Oxfam Ibis charter ikke i sig selv løser alle problemerne omkring skattely. - Men det er et signal. Naturligvis ønsker vi som kommune, at alle skal bidrage til vores velfærdssamfund, og at dem, som har mest, ikke forsøger at gemme enorme summer penge i skattely for det samfund, der har betalt deres børnehave, deres uddannelse og de veje, deres dyre biler kører på, tilføjede Anders Winnerskjold. Med vedtagelsen underskriver kommunen det omtalte Oxfam Ibis Charter, som flere andre kommuner i landet allerede har underskrevet. Heri hedder det blandt andet: "Inden for rammerne af kommunalfuldmagten og lovgivningen vil vi tilstræbe at tilvælge virksomheder, der udviser en ansvarlig skatteadfærd. Vi vil bidrage til at udvikle og anvende metoder til, indenfor lovens rammer, at stille krav om gennemsigtighed og en fair beskatning af kommunens leverandører."

Annonce

V og LA imod